b'\n_START_ARTICLE_\nStegnenica\n_START_PARAGRAPH_\nStegnenica (latinsko femur ali os femoris) je edina kost v stegnu in je najdalj\xc5\xa1a v \xc4\x8dlove\xc5\xa1kem telesu. Ima telo in dve masivni epifizi. Proksimalna epifiza ima sklepno glavo (caput femoris), ki ima na vrhu jamico (fovea capitis femoris), v katero je vpeta vez med stegnenico in sklepno ponvijo. Ta vez vsebuje \xc5\xbeile za prehrano glave stegnenice in ne sodeluje pri mehaniki sklepa. Stegnenica ima tudi vrat (collum femoris) in dve gr\xc4\x8di. Ve\xc4\x8dja je veliki obrtec (trochanter major), ki le\xc5\xbei na lateralni strani in se da otipati, manj\xc5\xa1a pa mali obrtec (trochanter minor), ki le\xc5\xbei medialno zadaj. Gr\xc4\x8di povezuje linea intertrochanterica. Distalna epifiza je zadebeljena v dva kondila, medialni \xc4\x8dvr\xc5\xa1 (condylus medialis) in stranski \xc4\x8dvr\xc5\xa1 (condylus lateralis). Na vsakem kondilu je \xc5\xa1e manj\xc5\xa1a zadebelitev nad\xc4\x8dvr\xc5\xa1 epicondylus medialis oziroma epycondylus lateralis, na katera se pripenjajo mi\xc5\xa1ice in vezi. Med kondiloma je jama (fossa intercondylaris), v katero sta vpeti kri\xc5\xbeni vezi. Na sprednji strani kondilov je sklepna povr\xc5\xa1ina po kateri drsi poga\xc4\x8dica. Na spodji strani imata kondila valjasto povr\xc5\xa1ino za stik z golenico.'